Един от редките случаи, в които Григор сбърка бекхенд-слайс, доведе до 15-30, но втори пореден такъв осигури две точки за пробив на сърбина, който започна или да цели основната линия, или да предоставя много дълбоки топки. Въпреки че три поредни пъти рискът на Джокович му осигури три намирания на линията, той бе матиран с безупречен форхенд по обратния диагонал за 30-40. Идентично упражнение от страна на Димитров, този път в доста по-кратко разиграване, неутрализира и втората точка за пробив. Ас номер 4 по къс диагонал, сечен, към полето за предимство, даде авантаж на Григор, но впоследствие той закъсня и не изпълни по най-добрия начин два поредни форхенда и намери мрежата. Третата двойна грешка даде нов брейк-пойнт на Ноле, а по най-нелепия начин Димитров му подари пробива - два неуспешно завършени смача бяха последвани от трети в мрежата от средата на корта!